පැතුම් ගැන විශ්වාසය තැබූ ක්‍රිකට් කළමනාකාරීත්වය, පළමු ටෙස්ට් තරගයේදී ටෙස්ට් හිස් වැසුම ලබාදුන්නේ 155වැනි ශ්‍රී ලංකේය ටෙස්ට් ක්‍රීඩකයා ලෙසින්.පළමු ඉනිමේදීත් ඔහුට දැනෙන්නට යමක් කරන්නට නොහැකි වෙද්දී, දෙවැනි ඉනිමේදී ශ්‍රී ලංකා කණ්ඩායමට අවශ්‍යම මොහොතේ ටෙස්ට් ශතයක වාර්තා කරන්නට පැතුම්ට හැකියාව ලැබුණේ ඔහුගේ ටෙස්ට් දිවියට ස්වර්ණමය මතකයක් එක් කර ගනිමින්.දකුණතින් පිත්ත හසුරන මෙම හුරුබුහුටි ක්‍රීඩකයා වාර්තා පොත් අතරට එක් වුණේ එවැනි දස්කමක් විදෙස් රටකට දී දැක්වූ පළමු ශ්‍රී ලංකා පිතිකරු මෙන්ම සිව්වැනි ශ්‍රී ලංකා ක්‍රීඩකයා ලෙසටයි.මීට පෙර ශ්‍රී ලංකාව වෙනුවෙන් එවැනි දස්කමක් දක්වා තිබුණේ බ්‍රෙන්ඩන් කුරුප්පු, රොමේෂ් කළුවිතාරණ සහ තිලාන් සමරවීර පමණයි.පන්දු 253කට මුහුණ දුන් ඔහු හතරේ පහර 6ක් ද සමගින් ලකුණු 103ක් සිය නම ඉදිරියේ සනිටුහන් කර ගත්තා.ගතේ සවියට වඩා හිතේ සවියෙන් ජීවිතය ජයගත් පැතුම් වෙනුවෙන් ඔහුගේ මව සහ පියා තමන් කළ කැපකිරීම් ගැන සිහි කරන්නේ මහත් සොම්නසින්.දහසක් කම්කටොලු මැද වුවත් තමන් ආදරය කළ ක්‍රිකට් ක්‍රීඩාවෙන් ඉහළටම ගිය පැතුම් නිස්සංක අද වන ,විට මුලු ලෝකයේම අවධානය දිනාගෙන අවසන්.ඔහුව නිසි ලෙස රැකබලා ගනිමින් මෙරට ක්‍රිකට් හිනිපෙත්තටම ගෙනයන්නට අවැසි අත්වැල ලබාදීමේ වගකීම ක්‍රිකට් බලධාරීන් මෙන්ම ක්‍රිකට් ලෝලින්ගේත් වගකීමක්.